Diari Oficial de la Generalitat Valenciana


Sumari del DOGV 6224, del 11-03-2010 (2010/2516)

Aprovació provisional de la modificació puntual número 9 de les Normes Subsidiàries d'Estivella
-----------------------------------------------------------------------------------------------

### Dades del document

Número de DOGV
:   6224

Data del DOGV
:   11-03-2010

Secció del DOGV
:   V. ANUNCIS - A) ORDENAMENT DEL TERRITORI I URBANISME

Número del document
:   2010/2516


Data del document
:   03-02-2010

Organisme emissor
:   Ajuntament d'Estivella

Tipus de document
:   Anunci

Descriptors 

:   * Estivella
    * pla d'urbanisme
    * administració local

Aprovació provisional de la modificació puntual número 9 de les Normes Subsidiàries d'Estivella [2010/2516]  
El Ple de la corporació municipal, en la sessió celebrada el dia 26 de febrer d'enguany, va adoptar, per unanimitat dels assistents, l'acord següent:  
Vista la memòria justificativa de la modificació puntual de les Normes Subsidiàries de Planejament d'Estivella (aprovades definitivament mitjançant l'acord de la Comissió Territorial d'Urbanisme de València de data 18 de juliol de 1996) redactada per l'oficina tècnica municipal, i que afecta únicament les zones qualificades pel planejament actual com ZR1, Cascos Històrics i ZR2, Residencial entre mitgeres.   
Atés que en la memòria indicada queda justificada la conveniència d'aprovar la modificació proposada, amb la qual es pretén únicament modificar la part de la documentació escrita de les normes urbanístiques vigents, i l'informe de la qual a continuació es remet.   
«Introducció  
El municipi d'Estivella esta actualment regulat per les Normes Subsidiàries de Planejament d'Àmbit Local, document que va tindre la seua aprovació definitiva per la Comissió Territorial d'Urbanisme de València, el dia 18 de juliol d'1996.  
Després d'esta aprovació i a causa de circumstàncies d'interés general per al municipi, s'han redactat diverses modificacions puntuals a les esmentades normes subsidiàries.  
Amb este document es proposa la denominada modificació puntual número 9 de les normes subsidiàries vigents, pel que fa exclusivament a la regulació de les condicions estètiques dels edificis així com dels cossos i elements ixents en l'àmbit que es delimita.  
Àmbit de la modificació puntual de les normes urbanístiques.  
Esta modificació puntual número 9 afecta únicament les zones qualificades pel planejament actual en sòl urbà com ZR1, Nuclis històrics, ZR3.1, Residencial unifamiliar aïllada i ZR3.2. Residencial unifamiliar en filera.  
Antecedents  
La regulació de les condicions estètiques de les fatxades i les condicions dels cossos i dels elements ixents estan regulades en les normes subsidiàries vigents d'Estivella a través de l'articulat següent:  
- De manera general en el títol III, Normes Generals d'Edificació; capítol tercer, Condicions de volum i forma dels edificis; secció quarta, Cossos ixents (vols) i entrants; article 121, Cossos ixents. I secció quinta, de l'estètica dels edificis; articles 123, 124 i 125, Fatxades.  
- Específicament en el títol V, Normes especifiques de les zones de qualificació urbanística, capítol segon, Zones en sòl urbà.  
Secció primera, zona ZR1, Nuclis històrics; article 182, Condicions estètiques; paràgraf 2.c, Materials.  
Secció tercera, zona ZR3, Ordenació per edificació aïllada en parcel·la; apartat 3, Normes particulars de la subzona ZR3.1, Residencial unifamiliar aïllada; article 202, Cossos i elements ixents. Apartat 4, Normes particulars de la subzona ZR3.2, Residencial unifamiliar en filera; article 209, Cossos i elements ixents.  
Proposta de la modificació  
La tramitació d'este expedient pretén únicament modificar la part de la documentació de les normes urbanístiques vigents corresponent a l'articulat, i fixa la redacció nova dels articles 182, 202 i 209 com seguix.  
Desenrotllament de l'articulat actual i proposat:  
Article 182. Condicions estètiques (article actual)  
1. Les noves edificacions s'adequaran a la tipologia edificatòria de l'entorn on s'ubiquen, és a dir, edificacions entre mitgeres sense reculades a fatxada, i generalment amb pati posterior de parcel·la.  
2. Els edificis hauran d'integrar-se en l'ambient urbà de l'entorn, i s'haurà de tindre en consideració amb caràcter vinculant, els aspectes següents:  
a) Buits  
Conservació de ritmes i proporció dels buits de fatxada; en la composició es distingirà clarament els nivells corresponents a planta baixa, planta pis, planta segona i acabament en ràfol. Els buits seran de composició clarament vertical. En l'última planta podran ser com a màxim de la mateixa dimensió vertical i horitzontal.  
b) Balcons i balconades  
Els miradors estan expressament prohibits.  
En la primera planta podran tindre una longitud màxima igual a la longitud de la fatxada menys 60 cm en cada extrem.  
En la planta segona, la longitud de cada balcó podrà ser de fins a 2 metres, amb una separació mínima de 60 centímetres entre cada un.  
La grossària màxima total de les lloses dels balcons serà de 15 centímetres, hauran de rematar-se amb una motlura i portaran goteró inferior.  
c) Materials  
- Enlluïts de fatxada llisos, acabats en colors tradicionals (blanc, ocre, etc.)  
- No s'admeten blocs de formigó vista ni rajola vista en esta zona, llevat que la fàbrica es realitze amb rajola ceràmica massissa de poca grossària, del tipus tradicional, de color «palla vella» o semblant, de 3 centímetres de grossària i juntes enrasades d'1,5 a 2 centímetres de grossària; s'admeten lleugeres variacions de grossària de rajola i junta.  
- Els ràfols de teulada o cornises s'acusaran en la fatxada.   
- Coberta inclinada de teula corba, almenys en una zona de tres metres d'amplària, comptats des de l'alineació exterior.  
- Sòcols en planta baixa, amb una altura màxima d'1,30 metres, realitzats per mitjà d'enlluït ressaltat i pintat o amb aplacat de pedra calcària. No s'admeten aplacats ceràmics, de marbre o granit.  
- Es prohibixen les baranes de balcons o balconades de tipus massís; s'hauran de protegir-se amb la manyeria adequada.  
- La manyeria de protecció dels balcons i les reixes de protecció de buits en el seu cas, es realitzaran amb ferro massís o forja; es prohibixen les proteccions d'alumini o ferro buit.  
- La fusteria de portes i finestres serà de fusta en el seu color o esmaltada en color blanc. S'admeten així mateix fusteries d'alumini anoditzat color bronze o lacat en color blanc. Es prohibix l'alumini anoditzat en color plata.  
Queden expressament prohibits:  
- Els revestiments ceràmics en fatxada.  
- Les fusteries o manyeries amb acabats en brillantor metàl·lica.  
- El reencerclat de buits en pedra o ceràmica.  
Article 182. Condicions estètiques (article modificat)  
La modificació proposada afecta únicament el paràgraf 2.c, Materials, que es redacta com seguix:  
c) Materials  
- Enlluïts de fatxada llisos, acabats en colors tradicionals (blanc, ocre, terra i colors suaus).  
- No s'admeten blocs de formigó vista ni rajola vista en esta zona, llevat que la fàbrica es realitze amb rajola ceràmica massissa de poca grossària, del tipus tradicional, de color «palla vella» o semblant, de 3 centímetres de grossària i juntes enrasades d'1,5 a 2 cm de grossària.  
- Els ràfols de teulada o cornises s'acusaran en fatxada.   
- Coberta inclinada de teula corba, almenys en una zona de 3 metres d'ample comptats des de l'alineació exterior.  
- Aplacats en planta baixa, amb una altura màxima de planta baixa, realitzats per mitjà de enlluït ressaltat i pintat o amb aplacat de pedra natural, acabat buixardat o flamejat. No s'admeten aplacats ceràmics.  
- Es prohibixen les baranes de balcons o balconades de tipus massís; s'han de protegir amb la manyeria adequada.  
- La manyeria de protecció dels balcons i les reixes de protecció de buits en el seu cas, es realitzaran amb ferro massís o forja; es prohibixen les proteccions d'alumini o ferro buit.  
- La fusteria de portes i finestres serà de fusta en el seu color o esmaltada en color blanc. S'admeten així mateix fusteries d'alumini anoditzat color bronze o lacat en color blanc. Es prohibix l'alumini anoditzat en color plata.  
Queden expressament prohibits:  
- Els revestiments ceràmics en fatxada.  
- Les fusteries o manyeries amb acabats en brillantor metàl·lica.  
Article 202. Cossos i elements ixents (article actual)  
Es permeten tot tipus d'elements ixents, amb vol màxim d'1,50 metres, i en tot cas han de complir les condicions de separació a límits i entre cossos d'edificació assenyalades en l'article 199 d'estes normes.  
Article 202. Cossos i elements ixents (article modificat)  
Es permeten tot tipus d'elements ixents, amb vol màxim d'1,00 metre.  
Article 209. Cossos i elements ixents (article actual)  
Es permeten tot tipus d'elements ixents, amb vol màxim d'1,50 metres, i en tot cas han de complir les condicions de separació a límits i entre cossos d'edificació assenyalades en l'article 206 d'estes normes.  
Article 209. Cossos i elements ixents (article modificat)  
Es permeten tot tipus d'elements ixents, amb vol màxim d'1,00 metre.  
Justificació i conveniència de la modificació  
En l'articulat de la part especifica de les normes urbanístiques, les condicions estètiques de les fatxades per a l'àmbit dels nuclis històrics, fixa de manera general uns materials i colors que per l'ambigu de les seues definicions crea equívocs en la seua interpretació, a més de greuges comparatius entre el que autoritza i el que regula.  
Així mateix, hi ha una contradicció quant a la regulació dels elements ixents i el límit establit de les fatxades, amb l'establiment d'unes reculades que en res afavorixen l'estètica de les edificacions resultants.  
Amb la modificació de l'articulat corresponent, s'entén que es dóna una resposta mes àmplia als interessos generals i s'esmenen els errors materials detectats.  
Influència i abast de la modificació  
Esta modificació és de caràcter puntual i accessòria quant a la seua entitat i en cap cas afecta elements bàsics de planejament, ni el model territorial previst, ni els criteris respecte de l'estructura general i orgànica del territori.  
Tampoc es produïx cap canvi de zonificació o ús urbanístic de zones verdes o espais lliures, ni de qualificació, augment de volum o superfície edificable, per la qual cosa es fa innecessària l'aportació de qualsevol quadro comparatiu o suplement de dotacions.  
Així mateix, com que s'actua únicament sobre elements propis de l'ordenació detallada del sòl urbà, la modificació de l'articulat proposat no afecta, altera ni modifica l'ordenació estructural primària ni secundària.  
Modificació de les normes urbanístiques  
La nova regulació de l'articulat proposat afecta únicament el text dispositiu de les normes urbanístiques, no és necessària cap modificació en els actuals plans d'ordenació de les normes subsidiàries.  
Documents que s'afecten  
Esta modificació afecta els següents documents de les vigents normes subsidiàries.  
a) Memòria  
Queda incorporada com a annex a la memòria de les normes urbanístiques de les Normes Subsidiàries d'Estivella, la present memòria justificativa de la modificació puntual número 8.  
b) Plànols  
No s'alteren ni modifiquen.  
Tramitació  
Esta modificació de les normes subsidiàries vigents a Estivella, es tramita a l'empara del que disposen els articles 94 i concordants de la Llei Urbanística Valenciana (Llei 16/2005 de 30 de desembre).  
Igualment, de conformitat amb el que establix l'article 223.5 del Decret 67/2006, de 19 de maig, del Consell, pel qual s'aprova el Reglament d'Ordenació i Gestió Territorial i Urbanística (ROGTU), esta proposta de modificació puntual de les Normes Subsidiàries d'Estivella es tramitarà conforme al procediment previst per a l'aprovació de plans parcials, i per tant requerix, segons l'article 83.2.a de la Llei Urbanística Valenciana, l'exposició pública durant un període mínim d'un mes, anunciada en el Diari Oficial de la Comunitat Valenciana i en un diari no oficial d'àmplia difusió a la localitat.  
Durant este termini, l'expedient diligenciat haurà de trobar-se depositat, per a la seua consulta pública, en l'Ajuntament afectat pel canvi d'ordenació.  
Òrgan competent per a la seua aprovació definitiva  
Per tractar-se d'una modificació de pla general referida únicament a elements d'ordenació detallada, l'òrgan competent per a l'aprovació definitiva correspon al Ple de l'Ajuntament d'Estivella, de conformitat amb el que disposa l'article 223.5 del ROGTU esmentat, si bé l'acord indicat ha d'adoptar-se per majoria absoluta del número legal de membres de la corporació segons el que disposa el llei 7/1985, de 2 d'abril, Reguladora de les Bases de Règim Local.   
Després de l'aprovació definitiva haurà de traslladar d'una còpia de l'expedient a la Conselleria de Territori i Vivenda perquè en prengueu coneixement i efectes, i serà suficient la publicació en el Diari Oficial de la Comunitat Valenciana de l'acord de l'aprovació definitiva al no comportar alteració de cap norma urbanística».  
Vist que l'article 223.1 del Decret 67/2006, de 19 de maig, pel qual s'aprova el Reglament d'Ordenació i Gestió Territorial i Urbanística, establix que les modificacions dels plans es duran a terme segons el procediment establit per a cada tipus de pla, i que segons la Llei 16/2005 de 30 de desembre, Urbanística Valenciana, se circumscriuen en este cas a sotmetre el projecte, amb caràcter previ a la seua aprovació definitiva, a informació pública, per un període mínim d'un mes, per mitjà d'anunci en el Diari Oficial de la Comunitat Valenciana i en un diari no oficial d'àmplia difusió en la localitat; durant el termini indicat, el projecte diligenciat del pla estarà depositat per a la seua consulta pública en l'Ajuntament afectat pel canvi d'ordenació.  
Atés que d'acord amb el que establix l'art 91.1 de la Llei 16/2005, de 30 de desembre, Urbanística Valenciana «Correspon a l'Ajuntament aprovar definitivament els plans i programes d'iniciativa municipal o particular, sempre que no modifiquen l'ordenació estructural».  
[?], i l'alcalde pregunta si hi ha cap dubte o qüestió, com que no n'existixen, així doncs i per unanimitat dels assistents, el Ple de l'Ajuntament d'Estivella va adoptar els acords següents:  
Primer. Sotmetre a informació pública durant un termini d'un mes el projecte de modificació puntual de les Normes Subsidiàries de Planejament d'Estivella número 7, que afecta únicament les zones qualificades pel planejament actual com ZR1, ZR2 i modificant la part de la documentació escrita de les normes urbanístiques vigents, corresponent a l'articulat, i fixa la nova redacció dels articles 121, 180 i 186, per mitjà d'un anunci publicat en el Diari Oficial de la Comunitat Valenciana i en un diari no oficial d'àmplia difusió en la localitat; durant el termini indicat, el projecte diligenciat del pla ha d'estar depositat per a la seua consulta pública en este Ajuntament.  
Segon. Transcorregut el termini esmentat, elevar al Ple de l'Ajuntament la corresponent proposta d'acord per a l'aprovació definitiva de la modificació indicada, amb un informe previ i contestació de les al·legacions que, si és el cas, s'hagen pogut formular en el termini d'informació pública.  
Cosa que es fa pública per a general coneixement, a l'efecte del que disposa la Llei 16/2005, de 30 de desembre, i legislació en concordança.  
Estivella, 3 de març del 2010.- L'alcalde: Robert Renau Ramón.